- Ovo divljačko ponašanje huligana mora prestati i prestat će. Ovo je veliki udarac ugledu Hrvatske kao prijateljske zemlje i moramo se suočiti sa svime što iz ovog proizlazi. Ovaj nemili događaj poizlazi iz izuzetno kompleksnih odnosa skupine navijača i HNS-a, ovo ne smijemo stavljati u bilo koji drugi kontekst, pogotovo ne politički, rekao je na izvanrednoj konferenciji za medije tehnički ministar unutarnjih poslova Vlaho Orepić.

Orepić se osvrnuo na navode iz HNS-a kako MUP nije poduzeo dovoljno rekavši da neće u ovom trenutku komentirati HNS, ali u temelju ovoga problema su i ljudi koji vode Savez i hrvatski nogomet. I to treba jasno reći:

- Savjetnik za sigurnost HNS-a bio je kod mene, ali nije dostavio konkretna imena, premda smo ga tražili. MUP ima intenzivnu komunikaciju s francuskom policijom te smo još 30. travnja govorili kako postoji veliki rizik za ovu utakmicu, ali su se Francuzi na neke informacije oglušili.

- Oko 25 ljudi koji imaju zabranu pristupa stadionima su uočeni prije ulaska, ali su po odluci direktora pušteni na stadion. Imamo indicije da su topovske udare na stadion unije pripadnici našim huliganima prijateljske navijačke skupine iz St. Etiennea. Skrenuli smo pažnju na pet ljudi s područja Vukovara, pet iz Istre, pet iz Zagreba, 13 iz Splita, tri iz Osijeka, no sve to nije bilo dovoljno da bi se ti ljudi udaljili s utakmice. Imamo slučaj osobe koja spada u tzv. skupinu C, dakle osobe koja uopće ne bi smjela biti na tribinama, no on je pušten na stadion, rekao je Orepić, dodavši da će učiniti sve da ovo maltretiranje Hrvatske i ljubitelja sporta prestane.

- Više od onoga što smo napravili mi ne možemo učiniti. Čak smo nudili pomoć i da fizički odemo u Francusku, ali francuska policija tvrdi da su njihove snage dovoljne., završio je Orepić.